KOMISIJAS PAZIŅOJUMS EIROPAS PARLAMENTAM UN PADOMEI par Apmaiņas, atbalsta un mācību programmas euro aizsardzībai pret viltošanu (Perikla programma) novērtējumu /* COM/2013/0588 final */





KOMISIJAS PAZIŅOJUMS EIROPAS PARLAMENTAM UN PADOMEI par Apmaiņas, atbalsta un mācību programmas euro aizsardzībai pret viltošanu (Perikla programma) novērtējumu 1. Ievads Perikla programma ir apmaiņas, atbalsta un mācību programma euro aizsardzībai pret viltošanu. Programma tika izveidota ar Padomes 2001. gada 17. decembra Lēmumu 2001/923/EK[1] un ar Padomes 2001. gada 17. decembra Lēmumu 2001/924/EK[2] attiecināta uz visām ES dalībvalstīm, tostarp arī tām, kuras nav pieņēmušas euro kā vienoto valūtu. Ar Padomes Lēmumiem 2006/75/EK[3], 2006/76/EK[4], 2006/849/EK[5] un 2006/850/EK[6] veiktie turpmākie grozījumi šajos pamataktos pagarināja programmas darbības ilgumu līdz 2013. gada 31. decembrim. Programmas budžets ir 1 miljons euro gadā. Šim paziņojums papildina nobeiguma ziņojumu par Perikla programmas novērtējumu. Novērtējumu paredz Padomes Lēmums Nr. 2006/849/EK, ar kuru groza Padomes Lēmumu 2001/923/EK un kas nosaka, ka Komisija līdz 2013. gada 30. jūnijam nosūta Eiropas Parlamentam un Padomei no programmas vadītāja neatkarīgu ziņojumu, novērtējot programmas nozīmību, lietderību un efektivitāti, un paziņojumu par to, vai programma būtu jāturpina un jāpielāgo, kuram pievienots atbilstošs priekšlikums. Novērtējumu veica OLAF iekšējās revīzijas un vērtēšanas nodaļa ar koordinācijas grupas palīdzību, kura arī nodrošināja novērtējuma kvalitātes kontroli. Koordinācijas grupā ietilpa pārstāvji no Eiropas Centrālās bankas (Viltošanas apkarošanas nodaļa) un šādiem Eiropas Komisijas dienestiem: OLAF/D5 (Hercules, Perikla programma un euro aizsardzība), OLAF/R2 (budžets), Ģenerālsekretariāts/C1 (Novērtēšana un vienkāršošana) un Tiesiskuma ģenerāldirektorāts/B2 (Krimināltiesības). 2. Galvenie novērtējuma secinājumi Veicot novērtējumu, tika analizēta programmas nozīmība, tās Eiropas un vispārējā pievienotā vērtība, kā arī lietderība, efektivitāte un ilgtspējība. Novērtējuma konstatējumi un kopējie rezultāti ir ļoti pozitīvi. Ir norādītas dažas jomas, kurās vajadzīgi uzlabojumi attiecībā uz lietderību un efektivitāti, vienlaikus uzsverot, ka sasniegto rezultātu ilgtspēja lielā mērā būs atkarīga no iespējas programmu turpināt pēc 2013. gada. 3. Nākotnes perspektīvas Komisijas „Priekšlikums Eiropas Parlamenta un Padomes regulai, ar ko izveido apmaiņas, atbalsta un mācību programmu euro aizsardzībai pret viltošanu (programmu „Perikls 2020”)”[7] un “Priekšlikums Padomes regulai, ar kuru Regulas (ES) Nr. …/2012, ar ko izveido apmaiņas, atbalsta un mācību programmu euro aizsardzībai pret viltošanu (programmu "Perikls 2020”), piemērošanu paplašina attiecībā uz neiesaistītajām dalībvalstīm[8]” pēc to pieņemšanas lielā mērā ņem vērā ieteikumus par iespējamajiem uzlabojumiem. Piemēram, šie priekšlikumi ietver prasību par ikgadēju ziņošanu par programmas rezultātiem un precizētas procedūras. Turklāt Komisija, izmantojot tās ikgadējās darba programmas, arī ņems vērā šā novērtējuma rezultātus programmas „Perikls 2020” īstenošanas ietvaros. [1] OV L 339, 21.12.2001. [2] OV L 339, 21.12.2001. [3] OV L 36, 8.2.2006. [4] OV L 36, 8.2.2006. [5] OV L 330, 28.11.2006. [6] OV L 330, 28.11.2006. [7] 2011/0449(COD) – COM(2011)0913 – C7-0510/2011. [8] 2011/0446(APP) – COM(2011)0910.